อยู่หน้าซอยทางเข้าหาดจอมเทียนเลยครับ ขับเข้าซอยมานิดเดียวสะดุดตามากครับ อาหารโอเคเลยนะครับ ถึงทุกอย่างจะหั่นมาคำเล็ก แต่มันก็ทำให้เรากินได้หลากหลายครับ กินได้เย๊อะอย่าง ดีกว่าบางร้านที่กินสองจานสามจานอิ่ม มันไม่คุ้มกินบุฟเฟ่ท์หน่ะครับ ผมว่าขนาดเล็กแบบนี้ดีแล้วเหมาะกับเป็นบุฟเฟ่ท์ อยากกินมากก็สั่งเบิ้ลไปสองจานสามจาน(ในความเห็นส่วนตัวของผมนะ) ถึงวัตถุดิบจะไม่ได้เลิศประเสริฐมาจากไหน ก็มาตราฐานร้านญี่ปุ่นพื้นๆ ทั่วไปครับ แต่เค้าแล่เนื้อปลาแบบไม่ติด.. อึมม... ไม่รู้เค้าเรียกอะไร เหมือนจะเป็นพังผืดติดอยู่ที่เนื้อปลาอะครับ ผมเรียกว่าพังผืดไปก่อนแล้วกัน คือร้านนี้เค้าจะแล่เนื้อปลาไม่โดนไอ้เจ้าพังผืดนี้อะครับ ซึ่งเดี๋ยวนี้ผมเจอร้านญี่ปุ่นหลายๆ ร้าน แล่เอาพังผืดนี้ติดมาด้วยบ่อยๆ ยิ่งร้านที่เป็นบุฟเฟ่ท์ด้วยแล้วเจอบ่อยมาก แต่ร้านนี้ไม่มีครับ ไม่เจอพังผืดเลยซักชิ้น กินแล้วอารมณ์ดีครับไม่ต้องหงุดหงิดคายพังผืดปลาหรือเคี้ยวไม่เข้าไม่ขาด อาจจะดูว่าผมสั่งอาหารพื้นๆ ไปซักหน่อย พอดีมากับลูกๆ ครับ เด็กห้าขวบสิบขวบ เลยกินแต่ของพื้นๆ จืดๆ ยิ่งเจ้าตัวเล็กนี่จ้องจะกินแต่ปูอัด แต่ถึงจะเป็นอาหารพื้นๆ แต่รสชาติทุกอย่างที่มาอร่อยใช้ได้ทุกจานครับ บริการดีค่อนข้างไปทางมากเลย (ดีแบบมาตราฐานดีกรุงเทพฯนะครับไม่ได้แบบดีท้องถิ่น) ส่วนของห้องน้ำไม่ได้สวยงาม คือเป็นห้องน้ำในบ้านธรรมดาๆ แต่ก็สะอาดใช้ได้ครับไม่มีกลิ่นเหม็น มีที่จอดรถสะดวกดีอยู่หน้าร้าน จอดได้ซัก 5 ที่ได้มั๊ง ร้านถึงจะเล็กแต่นั่งไม่อึดอัดนะครับ เว้นโต๊ะมีระยะกำลังดีครับ ราคา 539.- นี้ผมว่าสมน้ำสมเนื้อ สั่งได้เรื่อยๆ ไม่ขี้เหนียวครับ ชั่วโมงครึ่งพอดีจุก อึมมม คือมันเลยอิ่มมาหน่อยนึงครับเรียกว่าพอเหมาะพอควรพอดี เรียกว่าอาหารราคาสมน้ำสมเนื้อครับ แต่สาเกไม่ดีนะครับ เหล้าบ๊วยแพงไป เอาเป็นว่าโดยรวมแล้วดีเลยครับ แล้วที่เด้งมากที่สุดคือความเร็วครับ อาหารเร็วมากครับ เรียกว่าสั่งไปแป๊บเดียวมา ต้องหันไปดูว่ามันเอาจากโต๊ะอื่นมาจัดให้เรากินรึเปล่าหว่า? มาพัทยาหาอะไรกินไม่ถูก หาร้านบุฟเฟ่ท์ญี่ปุ่นกินร้านนี้ก็เป็นทางเลือกที่ดีเลยนะครับ

รีวิวเมื่อวันที่ 11 ธ.ค. 2559